**Pályázati felhívás**

**A Budapesti Kereskedelmi és Iparkamara pályázatot hirdet**

**Szakmai vizsgabizottsági tagi névjegyzékébe történő felvételre**

**1. A pályázati kiírás célja:**

A szakképzésről szóló, többszörösen módosított **2011. évi CLXXXVII**. törvény (14.; 15. §) alapján a gazdasági kamara látja el:

* Az Országos Képzési Jegyzékben szereplő szakképesítést nyújtó állami szakmai vizsgák vizsgabizottságaiba történő kamarai tag(ok) delegálását.
* Egy pályázó több szakmacsoportban, de maximum 15 szakképesítésben nyújthatja be pályázatát.

A törvényi előírások végrehajtása céljából a Budapesti Kereskedelmi és Iparkamara pályázatot ír ki a Szakmai Vizsgabizottsági Tagi Névjegyzékbe való felvételre.

**2. A pályázat beadásának formai feltételei:**

A névjegyzékbe való bekerülés iránti kérelmet a kiírás mellékletében megjelentetett **adatlapon** kell benyújtani a mellékletek hiánytalan csatolásával. Az adatlap minden pontját kérjük kitölteni.

A pályázatot - mellékleteivel együtt - összefűzve, folytonos sorszámozással, tartalomjegyzékkel ellátva kérjük benyújtani.

**3. A pályázaton történő részvétel feltételei:**

*A pályázati adatlapon megjelölt szakképesítésnél / szakképesítéseknél / szakmacsoportoknál a jogszabályi előírásoknak megfelelő szakirányú végzettség és szakmai gyakorlat az alábbiak szerint:*

* **Feltételek:**
  + büntetlen előélet,
  + szakirányú főiskolai vagy egyetemi diploma és öt éves szakmai gyakorlat az adott szakmacsoportban, vagy
  + szakmai és középiskolai végzettség, vagy mesterlevél, továbbá öt éves szakmai gyakorlat az adott szakképesítésben, vagy
  + szakirányú végzettség, valamint 10 éves szakmai gyakorlat az adott szakterületen, előnyben részesítjük, aki vállalkozói gyakorlattal rendelkezik.
* **A pályázatok elbírálásánál előnyben részesül, az a személy, aki** 
  + regisztrált/önkéntes/pártoló kamarai tag, vagy ilyen vállalkozás foglalkoztatottja,
  + szerepel az országos vizsgaelnöki, szakmai szakértői, felnőttképzési szakértői, mestervizsga elnöki, szintvizsga elnöki névjegyzékben (adott szakterületen /szakképesítésekben),
  + szakmai vizsgáztatási ismeretekkel rendelkezik,
  + egyéni vállalkozó, cég vagy gazdasági társaság tulajdonosa, alkalmazottja,
  + a pályázatban megjelölt szakképesítések szakterületein aktív tevékenységet gyakorol vagy oktatóként tevékenykedik.
  + **A pályázathoz az alábbi dokumentumok csatolása szükséges:**
  + iskolai végzettséget, szakképesítést igazoló, okiratok másolata,
  + részletes szakmai önéletrajz,
  + önkéntes/pártoló kamarai tagság igazolása, ha ilyennel rendelkezik,
  + vizsgaelnöki, vagy szakmai szakértői névjegyzékben való szereplés esetén annak igazolása (kinevezés másolata)
  + legalább egy gazdasági kamarai tagtól, vagy szakmai szervezettől származó szakmai ajánlás,
  + adatlap melléklete(i) a megpályázott területnek megfelelően (1. számú melléklet)
  + a pályázó nyilatkozata arra vonatkozóan, hogy hozzájárul személyi adatai névjegyzékben való közzétételéhez, valamint kezeléséhez (2. számú melléklet)
  + a pályázó nyilatkozata a büntetlen előéletéről (3. számú melléklet)
  + a pályázó nyilatkozata a szakmai záróvizsgával kapcsolatos összeférhetetlenségéről (4. számú melléklet)

**4. A pályázat benyújtásának határideje, módja, az elbírálás folyamata:**

A pályázat beadásának határideje: **2020. július 15.**

A pályázatot egy példányban kérjük benyújtani.

**5. A pályázatokat az alábbi címre kérjük benyújtani:**

**Budapesti Kereskedelmi és Iparkamara Oktatási és Képzési Igazgatóság**

**1016 Budapest, Krisztina krt. 99.**

A borítékon kérjük, a következőket tüntesse fel: **„*Pályázat – Vizsgabizottsági tag névjegyzékbe kerülés”***

**6. A névjegyzékbe kerülő vállalja:**

* + a kamara által szervezett – a feladattal összefüggő – módszertani, szakmai felkészítéseken, továbbképzéseken részt vesz.
  + a megpályázott területe(ke)n – előzetes egyeztetést követően – a „Megbízás” szerinti vizsgán részt vesz és a tevékenységgel kapcsolatos jogszabályi és dokumentációs kötelezettségeinek eleget tesz.
  + a személyi adataiban bekövetkezett változásokat 30 napon belül jelzi a kamara felé.
  + az érvényességi idő lejárta után a névjegyzékbe történő újbóli felvétel/meghosszabbítás a pályázó felelőssége.